*Λίγα λόγια για την ιστορία της φωτογράφισης…*

***Ελληνικές αρχαιότητες του Λούβρου***

…*πριν την μεγάλη ανακαίνιση της δεκαετίας του 1980 και όπως τις βλέπει το μάτι του επισκέπτη!*

Στις αρχές του 1980 αποφασίσαμε, ένας Γάλλος, Δρ. Αρχαιολογίας και ένας Έλληνας μεταπτυχιακός φοιτητής της Ευρωπαϊκής Οικονομίας του πανεπιστημίου Paris II, Panthéon, να φωτογραφήσουμε όλες τις Ελληνικές αρχαιότητες στο Λούβρο. Η φωτογράφιση έγινε λοιπόν πριν τη μεγάλη ανακαίνισή του της περιόδου μετά το 1981. Αυτή αναδιάταξε με πιο καλαίσθητο τρόπο τα εκθέματα των Ελληνικών αρχαιοτήτων, περιορίζοντας όμως τον αριθμό τους.

Για τον σκοπό αυτό μας δόθηκε σχετική άδεια από τη διοίκηση του μουσείου. Η φωτογράφιση διήρκησε τέσσερις μήνες και έγινε με το φυσικό φως που έλουζε τα εκθέματα, χωρίς τη χρήση προβολέων, τεχνητού φωτισμού, φίλτρων ή άλλων μέσων, που εξωραΐζουν τα προς φωτογράφιση θέματα ή τον περιβάλλοντα αυτών χώρο.

Με την επιλογή αυτή του τρόπου της φωτογράφισης θέλαμε να αποτυπώσουμε στα φιλμ ό,τι βλέπει το μάτι και μόνο του επισκέπτη. Χρησιμοποιήθηκαν τρεις φωτογραφικές μηχανές, δυο Pentax και μια Nikon.

Τα εκθέματα στην πλειοψηφία τους από μάρμαρο, ανήκουν στην Ελληνιστική εποχή (323π.Χ ως 31 π.Χ.) και ιδίως στην περίοδο της Ρωμαϊκής Αυτοκρατορίας (27 π.Χ. ως 476 μ.Χ.). Ένας μεγάλος αριθμός είναι αντίγραφα, πρωτοτύπων έργων των γλυπτών Κηφισοδότου, Πραξιτέλους, Λεωχάρους και Λυσίππου (4ος αιώνας π.Χ.), όπως και του Φειδία, του Αλκαμένους και Καλάμη, (5ος αιώνας π.Χ.). Δεν λείπουν βέβαια και λίγα εκθέματα που χρονολογούνται τον 6ο και 7ο αιώνα π.Χ.

**Δημήτρης Μάρδας**

**François Bange**